2022. gada 7. februārī

Pēc pirmās ZOS sieviešu kamaniņu sporta sacensību dienas divas no latvietēm TOP 10

Pirmdien, 7. februārī cīņu par XXIV Ziemas olimpisko spēļu godalgām kamaniņu sportā uzāka sievietes. Visas latvietes pēc otrā sacensību brauciena uzlaboja savas pozīcijas.

Pirmajā sacensību braucienā ar ceturto kārtas numuru trasē devās Elīna Ieva Vītola. Devītā – Elīza Tīruma, bet kā 28. pirmo braucienu veica Kendija Aparjode. Sieviešu konkurencē uz starta devās 35 sportistes no 21 valsts.

Visas latvietes pirmo sacenību braucienu veica labi, bez redzamām kļūdām. Labākā pēc pirmā brauciena bija Elīza Tīruma, kura, finišējot 59.956 sekundēs, ierindojās astotajā vietā. Elīnai Ievai Vītolai 12. pozīcija, bet Kendija Aparjode 13. vietā.

Vāciete Jūlija Taubitsa uzstādīja jaunu trases rekordu – 58.345 sekundes, pārspējot austrietes Madeleines Egles iepriekš uzstādīto rekordu par 1.045 sekundēm. Tautietei piekāpjoties vien par 0.057 sekundēm, otrajā vietā Nātālija Gaizenbergere. Savukārt trešajā pozīcijā pēc pirmā brauciena austriete Lisa Šulte.

Otrajā braucienā Elīza Tīruma finišā uzrādīja sesto labāko laiku, kas divu braucienu summā latvietei ļāva pakāpties par divām pozīcijām un ierindoties sestajā vietā. Kendijai Aparjodei braucienā septītais ātrākais laiks un summā devīta pozīcija. Arī Elīnai Ievai Vītolai pēc otrā brauciena izdevās uzlabot savu pozīciju un ierindoties 11. vietā, lai gan viņai vienīgajai no latvietēm otrajā braucienā neizdevās uzlabot sava pirmā brauciena rezultātu.

Sacensības iesākot ar jaunu trases rekordu un izvirzoties vadībā, vāciete Jūlija Taubitsa otrajā braucienā trases lejas daļā piedzīvoja kritienu, bet finišēja, zaudējot ne vien līderes pozīciju, bet ierindojoties vien 14. vietā.

XXIV Ziemas olimpisko spēļu līdere pēc pirmās sacensību dienas – titulētā vāciete Nātālija Gaizenbergere, kura arī šajās Olimpiskajās spēlēs pretendē uz zelta medaļu. Otrajā pozīcijā vāciete Anna Bereitere, kura tautietei piekāpjas par 0.208 sekundēm. Savukārt trešajā vietā krieviete Tatjana Ivanova.

“*Mūsu sievietes ieņem labas pozīcijas. Protams, braucienus varēja šur un tur uzlabot, jo bija kļūdas. Daudzas sportistes kļūdījās, tika piedzīvoti arī daudzi kritieni. Šī ir sarežģīta trase, īpaši lejas daļā. Visām sievietēm problēmas sagādā lejas daļa – 13. virāžas izejā un garajā taisnē bija daudzi kritieni. Krita pat līderes, medaļu pretendentes. Protams, lielu lomu spēlē arī Olimpiskā mandrāža, jo visas vēlas pēc iespējas labāk nostartēt. Mūsu sportistēm ir jāizlabo pieļautās kļūdas. Jānobrauc vēl divi braucieni savā līmenī, lai pašas sev varētu uzsist pa plecu, ka viss ir izdarīts. Tad mēs visi būsim priecīgi*,” pēc sieviešu sacensību pirmās dienas komentē komandas menedžeris Kristaps Mauriņš.

Otrdien, 8. februārī tiks noskaidrotas XXIV Ziemas olimpisko spēļu medaļnieces kamaniņu sporta sieviešu konkurencē.

*XXIV Ziemas olimpisko spēļu sieviešu vienvietīgo kamanu rezultāti*

|  |  |  |  |
| --- | --- | --- | --- |
| Vieta | Sportiste | Valsts | Rezultāts |
| 1. | Natālija Gaizenbergere | Vācija | 1:56.825 |
| 2. | Anna Bereitere | Vācija | +0.208 |
| 3. | Tatjana Ivanova | Krievija | +0.591 |
| 6. | Elīza Tīruma | Latvija | +0.980 |
| 9. | Kendija Aparjode | Latvija | +1.302 |
| 11. | Elīna Ieva Vītola | Latvija | +1.340 |

Latvijas Nacionālās kamaniņu sporta izlases sieviešu startiem seko līdzi tiešraidē Latvijas Televīzijas septītajā kanālā (LTV7).

Otrdiena, 8. februāris

13.50 3. brauciens sievietēm

15.30 4. brauciens sievietēm

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456